text: Kanel er populært
  27 december 2010 kl. 08.54
  Juletid er kaneltid.
  Stødt kanel er Danmarks mest solgte krydderi. Og det gælder ikke bare ved juletid - men hele året.
  - Det er jeg blev faktisk ret overrasket, siger Linda Sølvberg, der er salgskoordinator i Santa Maria, til nyhedsbureauet Newspaq.
  Kokken Bo Jacobsen har en god forklaring på det:
  - Det er jo dejligt på risengrød, og det er godt i kager. Men det er også godt i gryderetter med karry. Altså i stærke karryretter med chili og andet guf, der plejer jeg at komme kanel i - det er faktisk rigtigt godt, siger han.
  Og netop karryen kommer ind på en andenplads.
  - Det siger jo bare, at traditioner lever i bedste velgående, siger Bo Jacobsen og nævner ål i karry, som er en 300 år gammel sønderjysk specialitet.
  Salt er ikke med i statistikken. 
  Her er listen over Santa Marias mest solgte krydderier:
  1. Stødt kanel
  2. Karry
  3. Sort hel peber 
  4. Sort stødt peber - hvis de to slags peber blev lagt sammen, ville de tilsammen være det mest solgte krydderi
  5. Stødt kardemomme
  6. Allround-krydderi
  7. Timian
  8. Laurbærblade
  9. Rosmarin
  10. Stødt ingefær
  